VARANASI : मेस के खाने को लेकर बीएचयू परिसर बुधवार को जंग का मैदान बन गया. बिड़ला-ए और सीवी अय्यर छात्रावासों के स्टूडेंट्स के बीच जमकर मारपीट हुई. अय्यर हॉस्टल में घुसे बिड़ला-ए के छात्रों ने जमकर तोड़फोड़ और आगजनी की. कमरों के अलावा वॉर्डन ऑफिस में रखे कंप्यूटर, फर्नीचर और बाहर खड़ी दो दर्जन से ज्यादा बाइकें भी क्षतिग्रस्त कर दीं. हालात को संभालने पहुंची फोर्स पर भी छात्रों ने जमकर ईट-पत्थर चलाए और पेट्रोल बम से हमला किया. छात्रों को खदेड़ने के लिए 20 थानों की फोर्स को मौके पर बुलाना पड़ा. पुलिस ने रबर बुलेट फायर किए तब जाकर उपद्रवी छात्र नरम पड़े. लंका थाने में 18 छात्रों के खिलाफ मुकदमा दर्ज किया गया है.